RÅDETS RESOLUTION af 8. juli 1996 om lovgivningsmæssig og administrativ forenkling inden for det indre marked (96/C 224/03)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab,

som henviser til erklæringen om gennemførelsen af fællesskabsretten, der er knyttet til traktaten om Den Europæiske Union,

som henviser til konklusionerne fra Det Europæiske Råd i Cannes den 26. og 27. juni 1995,

som henviser til rapporten fra gruppen af uafhængige eksperter om lovgivningsmæssig og administrativ forenkling (Molitor-Gruppen) af 21. maj 1995 samt til Kommissionens bemærkninger til denne rapport,

som henviser til Kommissionens rapport til Det Europæiske Råd med titlen »Mod en bedre lovgivning - anvendelsen af principperne om subsidiaritet og proportionalitet samt om forenkling og kodificering«,

som henviser til Kommissionens meddelelse til Europa-Parlamentet og Rådet: »Enklere lovgivning for det indre marked (SLIM): et pilotprojekt«, og

som tager følgende i betragtning:

En af Den Europæiske Unions væsentligste prioriteter er at fremme vækst og beskæftigelse; i en situation med øget økonomisk konkurrence er det bl.a. en forudsætning for at nå dette mål, at der træffes foranstaltninger, som gør det muligt for virksomhederne at forbedre deres konkurrencedygtighed og at skabe en positiv effekt for beskæftigelsen;

lovgivningen vedrørende det indre marked har gjort det muligt at oprette et stort økonomisk område uden indre grænser, hvilket er en betydningsfuld faktor til fremme og liberalisering af den europæiske økonomi og beskæftigelsen, som det er vigtigt at bevare;

gennemførelsen af det indre marked medfører i sig selv en forenkling derved, at en EF-forskrift træder i stedet for en række nationale bestemmelser, eller ved, at princippet om gensidig anerkendelse anvendes;

en forenkling af lovgivningen med det formål at fjerne overdrevne og uberettigede omkostninger, som udgør en hindring for virksomhedernes konkurrencedygtighed, er en vigtig opgave for Den Europæiske Unions institutioner, medlemsstaternes regeringer og det europæiske erhvervsliv;

forenklingen må gennemføres med sigte på at bevare gældende fællesskabsret og den videre fællesskabsharmonisering i de berørte sektorer dér, hvor det er nødvendigt, idet der især lægges vægt på at fastholde fællesskabsforskrifternes krav om beskyttelse af sundhed, sikkerhed, god forretningsskik, beskyttelse af miljø, arbejdstagere og forbrugere;

i øvrigt bør lovgivningen om det indre marked i de økonomiske beslutningstageres og borgernes interesse gøres mere tilgængelig og forståelig ved en forbedring af kvaliteten af denne lovgivning i form af kodificering og udarbejdelse af mere sammenhængende og forståelige tekster; der er allerede taget initiativer til en forenkling og kodificering af den eksisterende lovgivning med det sigte at reducere antallet af lovbestemmelser dér, hvor det er nødvendigt, ved anvendelse af proportionalitetsprincippet;

ethvert fremtidigt lovgivningsinitiativ såvel på nationalt plan som på fællesskabsplan bør tage hensyn til virksomhedernes, især de små og mellemstore virksomheders behov og de restriktioner, de er underlagt;

der er i øvrigt konstateret et særligt behov for forenkling af den eksisterende lovgivning i visse sektorer; der bør derfor tages konkrete initiativer i denne henseende for at lette virksomhedernes administrative byrde;

en for kompliceret national lovgivning kan ligeledes bevirke, at det indre marked ikke fungerer efter hensigten, og der bør derfor gøres en lignende forenklingsindsats på nationalt plan for at undgå, at der opstår nye handelshindringer med en deraf følgende opsplitning af det indre marked -

MED HENSYN TIL DE FREMTIDIGE LOVGIVNINGSINITIATIVER:

TAGER TIL EFTERRETNING, at Kommissionen har udarbejdet generelle retningslinjer for udøvelsen af sin initiativret med det mål for øje at forbedre kvaliteten af de nye forslag til lovgivning under hensyn til deres forventede virkning på de dele af erhvervslivet, der berøres deraf;

UNDERSTREGER, at det er nødvendigt at sikre en faktisk gennemførelse i national ret af den nye lovgivning og under hele lovgivningsarbejdet at sørge for, at der er en overordnet sammenhæng i lovgivningen for en given sektor;

OPFORDRER Kommissionen til at udarbejde analysekriterier under hensyntagen til alle medlemsstaternes erfaringer og oplysninger og i samarbejde med dem;

GØR OPMÆRKSOM PÅ, at meget detaljerede forskrifter generelt bør undgås og kun anvendes, når det er strengt nødvendigt for, at det indre marked kan fungere tilfredsstillende i overensstemmelse med EF-traktatens bestemmelser;

MED HENSYN TIL DEN EKSISTERENDE LOVGIVNING:

NOTERER SIG de fremskridt, der allerede er gjort med hensyn til kodificering og andre forenklingsmetoder, giver tilsagn om at fremskynde behandlingen af de kodificeringsforslag, som Kommissionen allerede har forelagt, og OPFORDRER Kommissionen til snarest muligt at forelægge de allerede bebudede yderligere forslag;

UNDERSTREGER i lighed med Kommissionen, at disse foranstaltninger i øvrigt bør styrkes med konkrete aktioner med henblik på at fremme målene om gennemsigtighed, proportionalitet og kohærens i lovgivningen;

ER ENIGT med Kommissionen i, at en af disse aktioner i begyndelsen bør være at indlede at pilotprojekt i et begrænset antal sektorer bl.a. for at undersøge, hvordan de restriktioner og formaliteter, som virksomhederne er undergivet i medfør af disse lovgivninger, kan lempes ved lovgivningsmæssig og administrativ forenkling; dette projekt vil kunne tjene som test, inden aktionen udvides til også at omfatte andre sektorer;

NOTERER SIG med henblik herpå som noget positivt, at Kommissionen har taget initiativ til at nedsætte arbejdsgrupper bestående af anerkendte eksperter, der er udvalgt på en gennemsigtig og retfærdig måde, og som skal se på mulighederne for at forenkle den gældende lovgivning;

NOTERER SIG Kommissionens valg af de pågældende sektorer, nemlig det permanente system til indsamling af statistiske oplysninger (Intrastat), prydplanter, byggevarer samt gensidig anerkendelse af eksamensbeviser;

ERKENDER, at baggrunden for dette initiativ er et ønske om at se de første resultater af forenklingen i løbet af kort tid;

MED HENSYN TIL DE INITIATIVER, DER SKAL GENNEMFØRES:

OPFORDRER medlemsstaterne til:

a) at fremme forenkling og lempelse af de administrative formaliteter for så vidt angår den fremtidige nationale lovgivning, idet de bør være særlig opmærksom på de vanskeligheder, som små og mellemstore virksomheder har på grund af deres særlige struktur

b) at bidrage til arbejdet i de grupper, der skal gennemføre pilotprojektet, også for så vidt angår de aspekter af projektet, der vedrører den nationale lovgivning

c) at undersøge mulighederne for forenkling af den nationale lovgivning, der har indflydelse på det indre marked, og for lempelse af formaliteter i tilknytning til denne lovgivning, idet de bør være særlig opmærksom på de små og mellemstore virksomheders vanskeligheder

d) i Det Rådgivende Koordineringsudvalg for Det Indre Marked, der er nedsat ved Kommissionens afgørelse 93/72/EØF (1), at underrette hinanden om aktioner, der er blevet gennemført, eller som overvejes med hensyn til lovgivningsmæssig og administrativ forenkling på nationalt plan, både for så vidt angår den eksisterende og den fremtidige lovgivning, og

OPFORDRER Kommissionen til:

a) i de kompetente udvalg for EF-lovgivning og i Det Rådgivende Koordineringsudvalg for Det Indre Marked regelmæssigt og fyldestgørende at underrette medlemsstaterne om resultaterne af arbejdet i de arbejdsgrupper, der har ansvaret for pilotprojektet

b) senest i november 1996 at forelægge Rådet en rapport med konklusionerne af det pilotprojekt, der er nævnt i litra a)

- ledsaget af konkrete forslag til, hvordan lovgivningen kan forenkles i de pågældende fire sektorer

- og af en evaluering af metodens effektivitet, og til

c) efter høring af Det Rådgivende Koordineringsudvalg for Det Indre Marked på et så tidligt tidspunkt som muligt i 1997 at give anvisninger på, hvorledes dette projekt efterfølgende vil kunne udvides til også at omfatte andre sektorer.

(1) EFT nr. L 26 af 3. 2. 1993, s. 18.